“หุ้นเอเชีย” ผันผวน! จับตาข้อมูลการค้าจีน-นโยบายการเงินแบงก์ชาติออสเตรเลีย
“หุ้นเอเชีย” ผันผวน! จับตาข้อมูลการค้าเดือนส.ค.ของจีน และผลการประชุมนโยบายการเงินและการแถลงมติอัตราดอกเบี้ยของธนาคารกลางออสเตรเลีย
7 ก.ย. 2564

ผู้สื่อข่าวรายงานว่า ตลาดหุ้นเอเชียเปิดผันผวนในเช้าวันนี้ ด้านนักลงทุนจับตาข้อมูลเศรษฐกิจสำคัญหลายรายการในภูมิภาคซึ่งจะเปิดเผยวันนี้ รวมถึงข้อมูลการค้าเดือนส.ค. 2564 ของจีน และผลการประชุมนโยบายการเงินและการแถลงมติอัตราดอกเบี้ยของธนาคารกลางออสเตรเลีย
โดยดัชนี SSE Composite ตลาดหุ้นจีนเปิดวันนี้ที่ 3,621.71 จุด ลดลง 0.15 จุด หรือ -0.004%, ดัชนี NIKKEI 225 ตลาดหุ้นญี่ปุ่นเปิดวันนี้ที่ 29,883.92 จุด เพิ่มขึ้น 224.03 จุด หรือ +0.76% และดัชนี HSI ตลาดหุ้นฮ่องกงเปิดวันนี้ที่ 26,207.22 จุด เพิ่มขึ้น 43.59 จุด หรือ +0.17%
ทั้งนี้นักลงทุนบางส่วนในภูมิภาคยังขานรับปัจจัยบวกหลังจากที่นายฟูมิโอะ คิชิดะ อดีตรัฐมนตรีกระทรวงต่างประเทศและผู้ท้าชิงเก้าอี้นายกรัฐมนตรีของญี่ปุ่น เรียกร้องให้ใช้มาตรการกระตุ้นเศรษฐกิจวงเงินกว่า 30 ล้านล้านเยน (2.73 แสนล้านดอลลาร์) เพื่อบรรเทาผลกระทบทางเศรษฐกิจเนื่องจากการระบาดของโควิด-19
โดยนายคิชิดะให้สัมภาษณ์กับสื่อวานนี้ว่า หากเขาได้เป็นนายกรัฐมนตรี เขาจะให้ธนาคารกลางญี่ปุ่นรักษาเป้าหมายเงินเฟ้อไว้ที่ 2% รวมถึงออกมาตรการกระตุ้นเศรษฐกิจขนานใหญ่
สำหรับข้อมูลเศรษฐกิจที่เปิดเผยเมื่อช่วงเช้า กระทรวงฝ่ายกิจการภายในประเทศและการสื่อสารของญี่ปุ่นระบุว่า การใช้จ่ายของภาคครัวเรือนญี่ปุ่นปรับตัวขึ้น 0.7% ในเดือนก.ค. 2564 ซึ่งเป็นการเพิ่มขึ้นครั้งแรกในรอบ 2 เดือน และบ่งชี้ว่าเศรษฐกิจญี่ปุ่นมีแนวโน้มฟื้นตัวจากการแพร่ระบาดของโรคโควิด-19 ทั้งนี้ การใช้จ่ายภาคครัวเรือนถือเป็นดัชนีชี้วัดการอุปโภคบริโภคของภาคเอกชนญี่ปุ่น
ด้านกระทรวงการคลังญี่ปุ่นเปิดเผยว่า การใช้จ่ายด้านทุนของบริษัทญี่ปุ่นในไตรมาส 2 ปี 2564 ดีดตัวขึ้น 5.30% เมื่อเทียบเป็นรายปี
นอกจากนี้สำนักงานคณะรัฐมนตรีญี่ปุ่นจะเปิดเผยข้อมูลผลิตภัณฑ์มวลรวมภายในประเทศ (GDP) ไตรมาส 2 ปี 2564 ที่มีการปรับทวนในวันที่ 8 ก.ย.นี้ โดยจะพิจารณาตัวเลขการใช้จ่ายด้านทุนล่าสุดด้วย ขณะที่ข้อมูลเบื้องต้นบ่งชี้ว่า เศรษฐกิจของญี่ปุ่นในไตรมาส 2 ขยายตัว 1.30% เมื่อเทียบรายปี ซึ่งเป็นการขยายตัวครั้งแรกในรอบ 2 ไตรมาส
 
 